Queremos dezir eneſte capitulo como los han de guardar, por tal que ſeamos ſabidores de guardarnos de las enfermedades q les acaecen que ſean bien enſeñados, e quando los llamaren que vēgan, e quādo los echaren que vayan, e que ſean bien eſtables en ſu bōdat, e aturadores en la caça, o en qualquier que meneſter los ayan, e queremos dezir como los han de atar, e en que logares hā de yazer, e dezimos que conuiene quelos aten lueñe vnos de otros, ca el eſtar q eſtan cerca vnos de otros les faze o ler mal los fuelgos, e los faze enſarnecer, e les faze auer muchas enfermedades e trayan las manos ſobre ellos todavia llanamente, e freguen les los cuerpos con paño blando de lana, ca eſto les faze prouecho, e les faze ſer bien mandados, e falagueros, e quando los enridaren a la caça yran mas ayna, e los logares do ouieren a dormir ſea acerca de aquellos logares do yazen aquellos q los criaren, ca eſto les faze otro ſi ſer falagueros, e en aquellos logares do yoguieren pongan les hi ropa, o otra coſa branda, que coneſto fuelgan mucho e ſon mas alegres por ello, e deſatē los vna vez, o dos cada dia.